### NN 104/2017 (25.10.2017.), Odluka o kontnom planu za kreditne institucije

Hrvatska narodna banka

2397

Na temelju članka 161. stavka 1. Zakona o kreditnim institucijama (»Narodne novine«, br. 159/2013., 19/2015. i 102/2015.) i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008. i 54/2013.) guverner Hrvatske narodne banke donosi

ODLUKU

O KONTNOM PLANU ZA KREDITNE INSTITUCIJE

Predmet Odluke

Članak 1.

(1) Ovom se Odlukom propisuje kontni plan za kreditne institucije.

(2) Sadržaj računa i upute za korištenje računa iz kontnog plana za kreditne institucije propisani su Uputom za primjenu kontnog plana, koja se nalazi u prilogu ove Odluke i njezin je sastavni dio.

Obveznici primjene Odluke

Članak 2.

(1) Odredbe ove Odluke primjenjuju se na kreditne institucije sa sjedištem u Republici Hrvatskoj koje su od Hrvatske narodne banke dobile odobrenje za rad.

(2) Odredbe ove Odluke na odgovarajući se način primjenjuju na podružnice kreditnih institucija iz trećih zemalja koje su od Hrvatske narodne banke dobile odobrenje za pružanje usluga.

Kontni plan

Članak 3.

(1) Kreditna institucija dužna je voditi svoje poslovne knjige (glavnu knjigu) za poslove koje obavlja u svoje ime i za svoj račun, to jest za sve poslove koji se uključuju u bilancu kreditne institucije, koristeći se računima iz propisanoga kontnog plana za kreditne institucije i primjenjujući Uputu za primjenu kontnog plana.

(2) Za poslove što ih obavlja u tuđe ime ili za tuđi račun odnosno po nalogu druge osobe (mandatni poslovi) koji se ne uključuju u njezinu bilancu kreditna institucija može voditi poslovne knjige primjenjujući na odgovarajući način propisani kontni plan za kreditne institucije ili poseban kontni plan koji u tu svrhu sama propiše.

(3) U pomoćnim poslovnim knjigama kreditna institucija dužna je osigurati evidentiranje svih ostalih podataka koji proizlaze iz zahtjeva za objavu odgovarajućih Međunarodnih standarda financijskog izvještavanja ili su potrebni za sastavljanje drugih izvještaja koje je propisala Hrvatska narodna banka.

(4) Kontni plan za kreditne institucije glasi:

Razred 0 – Materijalna i nematerijalna imovina, ulaganja u ovisne subjekte, pridružene subjekte i zajedničke pothvate, dugotrajna imovina namijenjena prodaji i grupe imovine za otuđivanje

|  |  |
| --- | --- |
| 00 | Materijalna imovina |
| 01 | Nematerijalna imovina |
| 02 | Predujmovi za materijalnu i nematerijalnu imovinu te materijalna i nematerijalna imovina u pripremi |
| 03 | Ulaganja u zajedničke pothvate |
| 04 | Ulaganja u pridružene subjekte |
| 05 | Ulaganja u ovisne subjekte |
| 06 | Ostala imovina i sitni inventar |
| 07 | Dugotrajna imovina namijenjena prodaji i grupe imovine za otuđivanje |

Razred 1 – Sredstva na transakcijskim računima i gotovina u kunama, potraživanja po kamatnim i nekamatnim prihodima te ostala potraživanja

|  |  |
| --- | --- |
| 10 | Sredstva na transakcijskim računima, gotovina i drugi instrumenti plaćanja u kunama te plemeniti metali |
| 100 | Novčana sredstva na transakcijskim računima u kunama |
| 101 | Gotovina u kunama |
| 11 | Potraživanja na osnovi kamatnih i nekamatnih prihoda u kunama s valutnom klauzulom |
| 12 | Potraživanja na osnovi kamatnih i nekamatnih prihoda u kunama |
| 13 | Potraživanja na osnovi kamatnih i nekamatnih prihoda u stranim valutama |
| 14 | Ostala potraživanja u kunama |
| 15 | Ostala potraživanja u stranim valutama |
| 16 | Sredstva u obračunu |
| 17 | Potraživanja iz internih odnosa organizacijskih dijelova kreditne institucije |
| 19 | Plaćeni troškovi budućeg razdoblja |

Razred 2 – Obveze prema zaposlenicima, obveze za poreze i slične obveze, obveze na osnovi kamatnih i nekamatnih troškova, ostale obveze te rezerviranja

|  |  |
| --- | --- |
| 20 | Obveze prema zaposlenicima, obveze za poreze, doprinose i slične obveze |
| 21 | Obveze na osnovi kamatnih i nekamatnih troškova u kunama s valutnom klauzulom |
| 22 | Obveze na osnovi kamatnih i nekamatnih troškova u kunama |
| 23 | Obveze na osnovi kamatnih i nekamatnih troškova u stranim valutama |
| 24 | Obveze na ostalim osnovama u kunama |
| 25 | Obveze na ostalim osnovama u stranim valutama |
| 26 | Obveze u obračunu |
| 27 | Obveze iz internih odnosa organizacijskih dijelova kreditne institucije |
| 28 | Rezerviranja za obveze |
| 29 | Odgođeno plaćanje troškova i prihodi budućeg razdoblja |

Razred 3 – Imovina u stranim valutama

|  |  |
| --- | --- |
| 30 | Gotovina i instrumenti plaćanja u stranim valutama |
| 300 | Gotovina u stranim valutama |
| 31 | Transakcijski računi u stranim valutama |
| 310 | Transakcijski računi u stranim valutama u inozemstvu |
| 311 | Transakcijski i posebni računi u stranim valutama u Republici Hrvatskoj |
| 32 | Potraživanja za izvršena plaćanja po garancijama i drugim jamstvima u stranim valutama |
| 33 | Dani depoziti u stranim valutama |
| 34 | Dani krediti u stranim valutama |
| 35 | Vrijednosni papiri i drugi financijski instrumenti u stranim valutama koji se drže radi trgovanja |
| 36 | Vrijednosni papiri i drugi financijski instrumenti u stranim valutama koji se vrednuju po fer vrijednosti kroz ostalu sveobuhvatnu dobit |
| 37 | Vrijednosni papiri i drugi financijski instrumenti u stranim valutama koji se vode po amortiziranom trošku |
| 38 | Vrijednosni papiri i drugi financijski instrumenti u stranim valutama koji se vrednuju po fer vrijednosti kroz račun dobiti i gubitka |
| 380 | Vrijednosni papiri i drugi financijski instrumenti u stranim valutama koji se vrednuju po fer vrijednosti kroz račun dobiti i gubitka i kojima se aktivno ne trguje |
| 381 | Vrijednosni papiri i drugi financijski instrumenti u stranim valutama koji se obavezno vrednuju po fer vrijednosti kroz račun dobiti i gubitka |
| 39 | Izvedena financijska imovina u stranim valutama (fer vrijednost izvedenica) |

Razred 4 – Vrijednosni papiri i drugi financijski instrumenti u kunama i u kunama s valutnom klauzulom

|  |  |
| --- | --- |
| 40 | Vrijednosni papiri i drugi financijski instrumenti u kunama koji se drže radi trgovanja |
| 41 | Vrijednosni papiri i drugi financijski instrumenti u kunama s valutnom klauzulom koji se drže radi trgovanja |
| 42 | Vrijednosni papiri i drugi financijski instrumenti u kunama koji se vrednuju po fer vrijednosti kroz ostalu sveobuhvatnu dobit |
| 43 | Vrijednosni papiri i drugi financijski instrumenti u kunama s valutnom klauzulom koji se vrednuju po fer vrijednosti kroz ostalu sveobuhvatnu dobit |
| 44 | Vrijednosni papiri i drugi financijski instrumenti u kunama koji se vode po amortiziranom trošku |
| 45 | Vrijednosni papiri i drugi financijski instrumenti u kunama s valutnom klauzulom koji se vode po amortiziranom trošku |
| 47 | Vrijednosni papiri i drugi financijski instrumenti u kunama koji se vrednuju po fer vrijednosti kroz račun dobiti i gubitka |
| 470 | Vrijednosni papiri i drugi financijski instrumenti u kunama koji se vrednuju po fer vrijednosti kroz račun dobiti i gubitka i kojima se aktivno ne trguje |
| 471 | Vrijednosni papiri i drugi financijski instrumenti u kunama koji se obavezno vrednuju po fer vrijednosti kroz račun dobiti i gubitka |
| 48 | Vrijednosni papiri i drugi financijski instrumenti u kunama s valutnom klauzulom koji se vrednuju po fer vrijednosti kroz račun dobiti i gubitka |
| 480 | Vrijednosni papiri i drugi financijski instrumenti u kunama s valutnom klauzulom koji se vrednuju po fer vrijednosti kroz račun dobiti i gubitka i kojima se aktivno ne trguje |
| 481 | Vrijednosni papiri i drugi financijski instrumenti u kunama s valutnom klauzulom koji se obavezno vrednuju po fer vrijednosti kroz račun dobiti i gubitka |
| 49 | Izvedena financijska imovina u kunama (fer vrijednost izvedenica) |

Razred 5 – Dani krediti, depoziti i financijski leasing u kunama i u kunama s valutnom klauzulom

|  |  |
| --- | --- |
| 50 | Dani krediti u kunama |
| 51 | Dani krediti u kunama s valutnom klauzulom |
| 52 | Dani depoziti u kunama |
| 53 | Dani depoziti u kunama s valutnom klauzulom |
| 54 | Potraživanja za izvršena plaćanja po garancijama i drugim jamstvima u kunama i u kunama s valutnom klauzulom |
| 56 | Repo i prekonoćni krediti u kunama |
| 57 | Repo krediti u kunama s valutnom klauzulom |
| 58 | Financijski leasing u kunama |
| 59 | Financijski leasing u kunama s valutnom klauzulom |

Razred 6 – Rashodi i prihodi te financijski rezultat poslovanja

|  |  |
| --- | --- |
| 60 | Kamatni troškovi |
| 61 | Nekamatni troškovi na osnovi naknada i provizija |
| 62 | Opći administrativni troškovi i amortizacija |
| 63 | Ostali troškovi i rezerviranja za obveze |
| 64 | Ostali nekamatni prihodi i troškovi na neto osnovi |
| 65 | Prihodi od vlasničkih ulaganja |
| 66 | Kamatni prihodi |
| 67 | Nekamatni prihodi od naknada i provizija |
| 68 | Ostali prihodi |
| 69 | Financijski rezultat poslovanja |

Razred 7 – Obveze u stranim valutama

|  |  |
| --- | --- |
| 70 | Redovni računi u stranim valutama |
| 71 | Posebni računi pravnih osoba u stranim valutama, računi i štedni ulozi po viđenju stanovništva u stranim valutama |
| 72 | Obveze po izdanim vrijednosnim papirima u stranim valutama |
| 73 | Primljeni oročeni depoziti u stranim valutama |
| 74 | Primljeni krediti u stranim valutama |
| 77 | Financijske obveze u stranim valutama koje se drže radi trgovanja |
| 79 | Izvedene financijske obveze u stranim valutama (fer vrijednost) |

Razred 8 – Obveze u kunama

|  |  |
| --- | --- |
| 80 | Transakcijski računi u kunama |
| 81 | Štedni depoziti po viđenju i ostali privremeni (ograničeni) depoziti u kunama |
| 82 | Izdani dužnički vrijednosni papiri u kunama |
| 83 | Primljeni oročeni depoziti u kunama |
| 84 | Primljeni krediti u kunama |
| 85 | Primljeni depoziti u kunama s valutnom klauzulom |
| 86 | Primljeni krediti u kunama s valutnom klauzulom |
| 87 | Financijske obveze u kunama koje se drže radi trgovanja |
| 88 | Obveze na osnovi financijskog leasinga u kunama |
| 89 | Izvedene financijske obveze u kunama (fer vrijednost) |

Razred 9 – Kapital i izvanbilančni zapisi

|  |  |
| --- | --- |
| 90 | Temeljni kapital i rezerve (osnovni kapital) |
| 91 | Dopunski kapital u kunama |
| 92 | Dopunski kapital u kunama s valutnom klauzulom |
| 93 | Dopunski kapital u stranim valutama |
| 94 | Ugovorena vrijednost (engl. notional amount) izvedenih financijskih instrumenata (aktivni računi) |
| 95 | Ugovorena vrijednost (engl. notional amount) izvedenih financijskih instrumenata (pasivni računi) |
| 96 | Aktivni (klasični) izvanbilančni zapisi i protustavke za pasivne zapise u skupinama 97, 98 i 99 |
| 97 | Pasivni (klasični) izvanbilančni zapisi (potencijalne obveze) u kunama |
| 98 | Pasivni (klasični) izvanbilančni zapisi (potencijalne obveze) u stranim valutama |
| 99 | Ostali pasivni (klasični) izvanbilančni zapisi (neutralni poslovi) i protustavka za aktivne zapise u skupini 96 |

(5) Kreditna institucija dužna je za svoje potrebe dodatno propisati račune u okviru pojedinih dvoznamenkastih i troznamenkastih računa što ih je propisala Hrvatska narodna banka.

Prestanak važenja Odluke

Članak 4.

Danom stupanja na snagu ove Odluke prestaje važiti Odluka o kontnom planu za banke, kontni plan za banke i Uputa za primjenu kontnog plana za banke, koji su njezin sastavni dio (»Narodne novine«, br. 115/2003., 39/2004. i 29/2006.).

Stupanje na snagu

Članak 5.

Ova Odluka objavljuje se u »Narodnim novinama« i stupa na snagu 1. siječnja 2018.

O. br. 275-020/10-17/BV

Zagreb, 12. listopada 2017.

Guverner
 Boris Vujčić, v. r.

UPUTA ZA PRIMJENU KONTNOG PLANA

OPĆE ODREDBE

1. Ova je Uputa sastavni dio Odluke o kontnom planu za kreditne institucije.

2. Ovom se Uputom definira sadržaj računa koji su propisani kontnim planom te se daju upute za korištenje tih računa, dok su zahtjevi za priznavanje i mjerenje uređeni odgovarajućim Međunarodnim standardima financijskog izvještavanja (u nastavku teksta: MSFI) i Međunarodnim računovodstvenim standardima (u nastavku teksta: MRS).

SADRŽAJ RAČUNA U KONTNOM PLANU

Opće napomene

3. Kreditna institucija može prema svojim potrebama napraviti raspored računa na analitičke račune imajući na umu primjerenost klasifikacije po institucionalnim sektorima, valuti, dospijeću i ostalim obilježjima pojedinog računa, pri čemu navedenu podjelu treba analogno rasporediti po odgovarajućim računima.

Razred 0 – Materijalna i nematerijalna imovina, ulaganja u ovisne subjekte, pridružene subjekte i zajedničke pothvate, dugotrajna imovina namijenjena prodaji i grupe imovine za otuđivanje

4. Na pojedinim skupinama računa ovog razreda iskazuje se materijalna i nematerijalna imovina u upotrebi i pripremi (investicije u tijeku), predujmovi za materijalnu i nematerijalnu imovinu u pripremi te ulaganja u ovisne subjekte, pridružene subjekte i zajedničke pothvate. Osim toga, u ovom razredu iskazuju se sitni inventar, dugotrajna imovina namijenjena prodaji i grupe imovine za otuđivanje te ostala imovina.

Skupina 00 – Materijalna imovina

5. Na računima skupine 00 iskazuje se materijalna imovina u skladu s MRS-om 16 – Nekretnine, postrojenja i oprema i MRS-om 36 – Umanjenje imovine.

6. Kreditna institucija može, u skladu sa svojim potrebama, razvrstati navedenu imovinu po vrsti:

– zemljišta

– građevinski objekti

– postrojenja i oprema

– namještaj

– transportni uređaji i slična imovina

– stambene zgrade i stanovi te

– ostala materijalna imovina.

7. Na zasebnim računima unutar svake skupine kreditna institucija može posebno voditi trošak ulaganja u materijalnu imovinu, iznos akumulirane amortizacije te iznos umanjenja vrijednosti.

8. Osim toga, u ovoj skupini iskazuju se ulaganja u nekretnine u skladu s MRS-om 40 – Ulaganja u nekretnine te oprema i nekretnine pribavljeni putem financijskog leasinga u skladu s MRS-om 17 – Najmovi.

Skupina 01 – Nematerijalna imovina

9. Na računima skupine 01 iskazuje se nematerijalna imovina u skladu s MRS-om 38 – Nematerijalna imovina.

10. Kreditna institucija može, u skladu sa svojim potrebama, razvrstati navedenu imovinu po vrsti:

– osnivački izdaci

goodwill

– aplikativni softver (softver koji nije dio hardvera)

– ulaganja u višegodišnji poslovni najam nekretnina i opreme (troškovi unaprijed plaćene najamnine, za razdoblje dulje od godine dana, za nekretnine i opremu koje kreditna institucija upotrebljava za obavljanje svoje djelatnosti)

– ulaganja radi poboljšanja funkcionalnosti tuđih nekretnina i opreme za vrijeme dugoročnoga poslovnog najma (troškovi ulaganja u iznajmljene nekretnine i opremu koje kreditna institucija upotrebljava za obavljanje svoje djelatnosti, radi poboljšanja njihova kapaciteta ili funkcionalnosti) te

– ostala nematerijalna imovina.

11. Na zasebnim računima unutar svake skupine kreditna institucija može posebno voditi trošak ulaganja u nematerijalnu imovinu, iznos akumulirane amortizacije te iznos umanjenja vrijednosti.

Skupina 02 – Predujmovi za materijalnu i nematerijalnu imovinu te materijalna i nematerijalna imovina u pripremi

12. Na računima skupine 02 iskazuju se isplaćeni predujmovi za materijalnu i nematerijalnu imovinu te ulaganja tijekom pripreme te imovine (isplaćeni predujmovi i ulaganja koja se vrše prije početka korištenja pribavljene imovine za obavljanje djelatnosti). Nakon završene pripreme iznos troškova ulaganja iskazan na ovim računima prenosi se na odgovarajuće račune skupine 00 odnosno 01.

Skupine 03, 04 i 05 – Ulaganja u zajedničke pothvate, pridružene subjekte i ovisne subjekte

13. Na računima skupina 03, 04 i 05 iskazuju se ulaganja u kapital drugih društava, i to:

– skupina 03 – ulaganja u zajedničke pothvate, u skladu s MSFI-jem 28 – Udjeli u pridruženim subjektima i zajedničkim pothvatima i MSFI-jem 11 – Zajednički poslovi

– skupina 04 – ulaganja u pridružene subjekte, u skladu s MSFI-jem 28 – Udjeli u pridruženim subjektima i zajedničkim pothvatima

– skupina 05 – ulaganja kojima se općenito stječe više od 50% vlasništva, odnosno upravljačkih prava, te se time ostvaruje kontrola nad ovisnim subjektom čije su dionice odnosno poslovni udjeli stečeni, u skladu s MRS-om 27 – Nekonsolidirani financijski izvještaji.

14. Kreditna institucija može, u skladu sa svojim potrebama, detaljnije razvrstati navedene skupine tako da se ta ulaganja prate po sektorima i po analitičkoj vrsti iznosa (troškovi ulaganja i ispravak vrijednosti ulaganja).

Skupina 06 – Ostala imovina i sitni inventar

15. Na računima skupine 06 iskazuju se uredski materijal, sitni inventar, numizmatičke zbirke, kovani novac za prodaju, imovina preuzeta u zamjenu za nenaplaćena potraživanja te ostala nespomenuta imovina.

Skupina 07 – Dugotrajna imovina namijenjena prodaji i grupe imovine za otuđivanje

16. Na računima skupine 07 iskazuje se vrijednost dugotrajne imovine namijenjene prodaji i grupe imovine za otuđivanje, u skladu s MSFI-jem 5 – Dugotrajna imovina namijenjena prodaji i prestanak poslovanja.

Razred 1 – Sredstva na transakcijskim računima i gotovina u kunama, potraživanja po kamatnim i nekamatnim prihodima te ostala potraživanja

17. Na pojedinim skupinama računa ovog razreda iskazuju se sredstva na transakcijskim računima i gotovina u kunama, plemeniti i slični metali, potraživanja na osnovi kamatnih i nekamatnih prihoda, ostala potraživanja, sredstva u obračunu, potraživanja iz internih odnosa organizacijskih dijelova kreditne institucije i plaćeni troškovi budućeg razdoblja.

Skupina 10 – Sredstva na transakcijskim računima, gotovina i drugi instrumenti plaćanja u kunama te plemeniti metali

18. Na računima skupine 10 vode se sredstva na transakcijskim računima, gotovina i drugi instrumenti plaćanja u kunama te plemeniti i slični metali.

19. Na računima podskupine 100 vode se novčana sredstva na transakcijskom računu u kunama koji se vodi kod Hrvatske narodne banke.

20. Na računima podskupine 101 iskazuje se stanje gotovog novca u kunama u blagajni (trezoru i operativnim blagajnama) kreditne institucije.

21. Kreditna institucija može na druge račune ove skupine, u skladu sa svojim potrebama, razvrstati ostale instrumente plaćanja, vrijednosti zlatnih poluga i zlatnika, predmeta od zlata i lomljenog zlata te vrijednost ostalih plemenitih metala (platina, srebro, nikal i slično).

Skupine 11, 12 i 13 – Potraživanja na osnovi kamatnih i nekamatnih prihoda

22. Na računima skupine 11, 12 odnosno 13 vode se potraživanja kreditne institucije na osnovi kamatnih i nekamatnih prihoda, i to:

– skupina 11 – potraživanja na osnovi kamatnih i nekamatnih prihoda u kunama s valutnom klauzulom (dvosmjerna i jednosmjerna valutna klauzula)

– skupina 12 – potraživanja na osnovi kamatnih i nekamatnih prihoda u kunama

– skupina 13 – potraživanja na osnovi kamatnih i nekamatnih prihoda u stranim valutama.

23. U potraživanja na osnovi kamatnih prihoda koja se iskazuju na računima skupine 11, 12 i 13 uključuju se, osim aktivne kamate obračunate po nominalnoj kamatnoj stopi, i sve naknade koje su uključene u efektivnu kamatnu stopu.

24. U skupini računa 12 i 13 iskazuju se i prihodi u kunama i u stranim valutama od dionica i ostalih vrijednosnih papira s promjenjivim prinosom. Pod kamatnim prihodima podrazumijevaju se i prihodi koje kreditna institucija ostvari na osnovi ugovora o razmjeni (engl. swap) s odnosnom varijablom kamatom, kojima osnovicu za obračun čini ugovorena vrijednost kamatnog swapa, koja se iskazuje u izvanbilančnoj evidenciji na odgovarajućem računu u okviru skupine 94.

25. Kreditna institucija može, u skladu sa svojim potrebama, detaljnije razvrstati navedene skupine tako da se potraživanja na osnovi kamatnih prihoda prate po sektorima, po instrumentima od kojih prihod potječe te po analitičkoj vrsti iznosa (nedospjela i dospjela potraživanja te ispravci vrijednosti potraživanja).

26. Na ovim skupinama računa iskazuju se i potraživanja s osnove provizija i naknada (nekamatnih prihoda) u domaćoj valuti i stranoj valuti. To su naknade za usluge koje kreditna institucija pruža svojim klijentima, korištenjem svojih ljudskih i tehničkih resursa, ali bez izravnog angažiranja novčanih sredstava, zbog čega se ove naknade smatraju nekamatnim prihodima.

27. Kreditna institucija može, u skladu sa svojim potrebama, detaljnije razvrstati skupine potraživanja po nekamatnim prihodima, te zasebno iskazati račune ispravaka vrijednosti potraživanja.

Skupine 14 i 15 – Ostala potraživanja

28. Na računima skupina 14 i 15 iskazuju se ostala tekuća potraživanja od domaćih i stranih osoba, i to:

– skupina 14 – ostala potraživanja u kunama

– skupina 15 – ostala potraživanja u stranim valutama.

29. Kreditna institucija može, u skladu sa svojim potrebama, detaljnije razvrstati skupine ostalih potraživanja po vrsti potraživanja ili po analitičkoj vrsti iznosa (iznos potraživanja, iznos ispravka vrijednosti potraživanja).

Skupina 16 – Sredstva u obračunu

30. Na računima skupine 16 iskazuju se tekući obračuni poslovnih događaja čija je priroda takva da se u trenutku nastanka ne mogu izravno knjižiti na odgovarajuće račune bilance na koje se dotične promjene odnose.

Skupina 17 – Potraživanja iz internih odnosa organizacijskih dijelova kreditne institucije

31. Na računima skupine 17 iskazuju se unutarnji odnosi i obračuni potraživanja između organizacijskih dijelova kreditne institucije, ako postoji vremenska razlika pri knjiženju određenih poslovnih događaja u kojima sudjeluju različiti dijelovi kreditne institucije, te ako kreditna institucija ima takvu unutarnju organizaciju knjigovodstva u kojoj se na razini dijelova institucije uspostavlja bilančna ravnoteža (aktiva = pasiva). Raspored računa ove skupine te skupine 27 kao analogne skupine za obveze proizašle iz internih odnosa dijelova kreditne institucije obavlja sama kreditna institucija prema svojim potrebama.

32. Stanja računa skupina 17 i 27, u računovodstvu kreditne institucije kao cjeline, moraju biti uravnotežena i u bilanci kreditne institucije konsolidirana. Kreditna institucija može, ako to ocijeni svrsishodnim, potraživanja i obveze iz internih odnosa organizacijskih dijelova kreditne institucije pratiti samo preko jedne skupine računa (skupine 17 ili 27) te tako izravnim putem konsolidirati bilancu u dijelu internih odnosa.

Skupina 19 – Plaćeni troškovi budućeg razdoblja

33. Na računima skupine 19 iskazuju se plaćeni troškovi budućeg razdoblja kao što su npr. unaprijed plaćena najamnina za poslovni najam nekretnina i opreme i slično (ako je najamnina plaćena unaprijed najduže za razdoblje do 12 mjeseci).

34. Na računima skupine 19 iskazuje se i odgođena porezna imovina koja se priznaje u skladu s MRS-om 12 – Porez na dobit. Protustavku ovim računima čine računi skupine 69 ako je riječ o transakcijama i poslovnim događajima priznatima u računu dobiti i gubitka odnosno računi skupine 90 ako je riječ o transakcijama i poslovnim događajima priznatima izravno u kapitalu.

35. Raspored ostalih računa ove skupine na kojima se iskazuju drugi unaprijed plaćeni troškovi (računajući u odnosu na razdoblje na koje se troškovi odnose), provodi sama kreditna institucija prema svojim potrebama.

Razred 2 – Obveze prema zaposlenicima, obveze za poreze i slične obveze, obveze na osnovi kamatnih i nekamatnih troškova, ostale obveze te rezerviranja

36. Na pojedinim skupinama računa ovog razreda iskazuju se obveze za plaće i druge troškove zaposlenika, za poreze, doprinose i slične obveze, obveze na osnovi kamatnih i nekamatnih troškova, ostale obveze iz poslovanja, obveze u obračunu, obveze iz unutarnjih odnosa organizacijskih dijelova kreditne institucije, rezerviranja za obveze te odgođeno plaćanje troškova i prihodi budućeg razdoblja.

Skupina 20 – Obveze prema zaposlenicima, obveze za poreze, doprinose i slične obveze

37. Na računima skupine 20 iskazuju se obveze prema zaposlenicima, obveze za dividende te obveze za poreze, doprinose i slične obveze.

Skupine 21, 22 i 23 – Obveze na osnovi kamatnih i nekamatnih troškova

38. Na računima skupina 21, 22 i 23 iskazuju se obveze s osnove obračunatih kamatnih i nekamatnih troškova, i to:

– skupina 21 – obveze na osnovi kamatnih i nekamatnih troškova u kunama s valutnom klauzulom (dvosmjerna i jednosmjerna valutna klauzula)

– skupina 22 – obveze na osnovi kamatnih i nekamatnih troškova u kunama

– skupina 23 – obveze na osnovi kamatnih i nekamatnih troškova u stranim valutama.

39. U obveze s osnove kamatnih troškova koje se iskazuju na računima skupine 21, 22 i 23 uključuju se, osim kamate obračunate po nominalnoj kamatnoj stopi, i naknade koje se uključuju u efektivnu kamatnu stopu na primljene depozite. Osim pasivne kamate na izdane vrijednosne papire te na primljene kredite i depozite i izvore dopunskoga kapitala, pod kamatnim troškovima podrazumijevaju se također i kamatni troškovi koje kreditna institucija duguje u skladu s ugovorima o razmjeni (engl. swap) s odnosnom varijablom kamatom, kojima osnovicu za obračun čini ugovorena vrijednost kamatnog swapa, koja se iskazuje u izvanbilančnoj evidenciji na odgovarajućem računu u okviru skupine 95.

40. Kreditna institucija može, u skladu sa svojim potrebama, detaljnije razvrstati navedene skupine tako da se obveze na osnovi kamatnih troškova prate po sektorima, po instrumentima od kojih obveza potječe te po analitičkoj vrsti iznosa (nedospjele i dospjele obveze).

41. Na ovim računima iskazuju se i obveze s osnove naknada za primljene financijske usluge, koje kreditnoj instituciji pružaju druge kreditne institucije i ostali financijski posrednici. Kreditna institucija može, u skladu sa svojim potrebama, detaljnije razvrstati skupine obveza po nekamatnim troškovima.

Skupine 24 i 25 – Obveze po ostalim osnovama

42. Na računima skupine 24 iskazuju se obveze po ostalim osnovama iz tekućeg poslovanja, i to:

– skupina 24 – obveze u kunama

– skupina 25 – obveze u stranoj valuti.

Skupina 26 – Obveze u obračunu

43. Na računima skupine 26 iskazuju se tekući obračuni poslovnih događaja čija je priroda takva da se u trenutku nastanka ne mogu izravno knjižiti na odgovarajuće račune bilance na koje se dotične promjene odnose.

Skupina 27 – Obveze iz internih odnosa organizacijskih dijelova kreditne institucije

44. Na računima skupine 27 iskazuju se unutarnji odnosi i obračuni – obveze između organizacijskih dijelova kreditne institucije. Računi ove skupine (pasivni računi) upotrebljavaju se kao protustavke računima skupine 17 (aktivni računi) te je njihova funkcija analogna računima skupine 17.

Skupina 28 – Rezerviranja za obveze

45. Na računima skupine 28 iskazuju se rezerviranja za obveze proizašle iz prošlih događaja za koje se očekuje da će u budućem razdoblju doći do odljeva sredstava kreditne institucije za podmirenje tih obveza.

46. Kreditna institucija može, u skladu sa svojim potrebama, detaljnije razvrstati rezerviranja za obveze prema njihovoj vrsti, pa se tako zasebno mogu iskazati sljedeće stavke:

– rezerviranja za gubitke po preuzetim izvanbilančnim potencijalnim obvezama u skladu s MSFI-jem 9 – Financijski instrumenti

– rezerviranja za mirovine, otpremnine i ostale obveze prema zaposlenicima u skladu s MRS-om 19 – Primanja zaposlenih

– rezerviranja za troškove restrukturiranja u skladu s MRS-om 37 – Rezerviranja, nepredviđene obveze i nepredviđena imovina

– rezerviranja za sudske sporove u skladu s MRS-om 37 – Rezerviranja, nepredviđene obveze i nepredviđena imovina te

– ostala rezerviranja.

Skupina 29 – Odgođeno plaćanje troškova i prihodi budućeg razdoblja

47. Na skupini računa 29 iskazuje se kamatni prihod koji je u obliku naknade ili provizije obračunat i naplaćen pri odobravanju kredita ili tijekom trajanja ugovora o kreditu, a koji se odnosi na buduće razdoblje u kojemu treba biti priznat u računu dobiti i gubitka na vremenski proporcionalnoj osnovi za razdoblje na koje se prihod odnosi. U ovoj skupini iskazuju se i nastale obveze na osnovi troškova tekućeg razdoblja, a čije će podmirenje uslijediti u budućem razdoblju.

48. Na računima skupine 29 iskazuju se i odgođene porezne obveze koje se priznaju u skladu s MRS-om 12 – Porez na dobit. Protustavku ovim računima čine računi skupine 69 ako je riječ o transakcijama i poslovnim događajima priznatima u računu dobiti i gubitka odnosno računi skupine 90 ako je riječ o transakcijama i poslovnim događajima priznatima izravno u kapitalu.

Razred 3 – Imovina u stranim valutama

49. Na pojedinim skupinama računa ovog razreda iskazuju se stanja sredstava plaćanja u stranim valutama (stanja na transakcijskim računima u stranim valutama, gotovina i drugi instrumenti plaćanja u stranim valutama), potraživanja u stranim valutama za obavljena plaćanja po izdanim garancijama, plasmani u obliku danih depozita i kredita u stranim valutama, plasmani u dužničke i vlasničke vrijednosne papire u stranim valutama te fer vrijednost izvedene financijske imovine u stranim valutama.

50. Plasmani u faktoring i forfajting knjigovodstveno se mogu evidentirati ili na skupinama računa koje se odnose na dane kredite ili na skupinama računa koje se odnose na vrijednosne papire, ovisno o tome na koji je način kreditna institucija to uredila svojim poslovnim politikama.

Skupina 30 – Gotovina i instrumenti plaćanja u stranim valutama

51. Na računima skupine 30 iskazuje se gotovina u stranim valutama te ostali instrumenti plaćanja koji glase na stranu valutu i koji su unovčivi u stranoj valuti.

52. Na računima u okviru računa 300 iskazuje se gotovina u stranim valutama u trezoru i blagajni.

53. Raspored ostalih računa u okviru skupine 30 kreditna institucija može urediti prema svojim potrebama.

Skupina 31 – Transakcijski računi u stranim valutama

54. Na računima skupine 31 iskazuju se transakcijski računi kreditne institucije u stranim valutama.

55. Na računima skupine 310 iskazuju se transakcijski računi u stranim valutama u inozemstvu, dok se na računima skupine 311 iskazuju transakcijski računi u stranim valutama u Republici Hrvatskoj.

56. Raspored ostalih računa u okviru skupine 31 kreditna institucija može urediti prema svojim potrebama. Također, kreditna institucija može iskazati zaseban račun ispravka vrijednosti koji dalje može raščlaniti analogno rasporedu računa ove skupine.

Skupina 32 – Potraživanja za izvršena plaćanja po garancijama i drugim jamstvima u stranim valutama

57. Na računima skupine 32 iskazuju se potraživanja za izvršena plaćanja što ih je kreditna institucija izvršila u stranim valutama na osnovi danih garancija i drugih oblika jamstava, ako dužnik za kojega je garancija (jamstvo) izdana ne podmiri svoju obvezu.

58. Kreditna institucija može, u skladu sa svojim potrebama, detaljnije razvrstati navedenu skupinu tako da se ta potraživanja prate po sektoru ili po analitičkoj vrsti iznosa (dospjeli depoziti, ispravak vrijednosti).

Skupina 33 – Dani depoziti u stranim valutama

59. Na računima skupine 33 vode se depoziti po viđenju koji nisu u funkciji izvršavanja platnih transakcija i koji su nominirani u stranim valutama te oročeni depoziti u stranim valutama kod domaćih i stranih kreditnih institucija. Osim toga, na ovim se računima vode i devizni depoziti na osnovi izdvajanja obvezne pričuve i ostali devizni depoziti koje kreditne institucije drže kod Hrvatske narodne banke.

60. Kreditna institucija može, u skladu sa svojim potrebama, detaljnije razvrstati navedenu skupinu tako da se depoziti u stranim valutama prate po sektoru, po ugovorenom dospijeću te po analitičkoj vrsti iznosa (nedospjeli depoziti, dospjeli depoziti, ispravak vrijednosti odnosno, ako je primjenjivo, fer vrijednost).

Skupina 34 – Dani krediti u stranim valutama

61. Na računima skupine 34 iskazuju se dani krediti u stranim valutama.

62. Kreditna institucija može, u skladu sa svojim potrebama, detaljnije razvrstati navedenu skupinu tako da se krediti u stranim valutama prate po portfelju financijske imovine, po sektoru, po ugovorenom dospijeću te po analitičkoj vrsti iznosa (nedospjeli krediti, dospjeli krediti, ispravak vrijednosti odnosno, ako je primjenjivo, fer vrijednost).

Skupine 35, 36, 37 i 38 – Vrijednosni papiri i drugi financijski instrumenti u stranim valutama

63. Na računima skupina 35, 36, 37 i 38 iskazuju se plasmani kreditne institucije u vrijednosne papire i druge financijske instrumente koji su nominirani i plativi u stranoj valuti.

64. Ovisno o tome u koji je portfelj kreditna institucija klasificirala određeni instrument u skladu s MSFI-jem 9 – Financijski instrumenti i u svojim poslovnim politikama, primjenjuju se sljedeće skupine računa:

– skupina 35 – financijska imovina koja se drži radi trgovanja

– skupina 36 – financijska imovina koja se vrednuje kroz ostalu sveobuhvatnu dobit

– skupina 37 – financijska imovina koja se vodi po amortiziranom trošku

– skupina 380 – financijska imovina koja se vrednuje po fer vrijednosti kroz račun dobiti i gubitka i kojom se aktivno ne trguje

– skupina 381 – financijska imovina koja se obvezno vrednuje po fer vrijednosti kroz račun dobiti i gubitka.

65. Račune za iskazivanje navedenih financijskih instrumenata kreditna institucija može detaljnije rasporediti po sektorskoj pripadnosti izdavatelja instrumenta, po vrstama instrumenata (vlasnički ili dužnički vrijednosni papiri) te po analitičkoj vrsti iznosa (nominalni iznos, premija, diskont, dospjeli iznos, ispravak vrijednosti odnosno, ako je primjenjivo, fer vrijednost).

Skupina 39 – Izvedena financijska imovina u stranim valutama (fer vrijednost izvedenica)

66. Funkcija ove skupine računa objašnjena je zajedno s računima skupine 94 i 95 (ugovorena vrijednost izvedenih financijskih instrumenata).

Razred 4 – Vrijednosni papiri i drugi financijski instrumenti u kunama i u kunama s valutnom klauzulom

67. Na pojedinim skupinama računa ovog razreda iskazuju se plasmani kreditne institucije u kunama i u kunama s valutnom klauzulom u vrijednosne papire i slične financijske instrumente, osim ulaganja u ovisne subjekte, pridružene subjekte i zajedničke pothvate, koja se iskazuju na računima skupina 03, 04 i 05. Računi ovog razreda raspoređeni su prema vrstama portfelja vrijednosnih papira, s tim da su za svaki portfelj predviđeni različiti računi za vrijednosne papire nominirane u kunama, ovisno o tome imaju li valutnu klauzulu u nekoj drugoj valuti ili nemaju valutnu klauzulu. U sklopu ovog razreda iskazuje se i fer vrijednost izvedene financijske imovine u kunama.

68. I u ovoj se skupini računa primjenjuje načelo u vezi s knjigovodstvenim evidentiranjem plasmana u faktoring i forfajting, opisano u točki 50. ove Upute.

Skupine 40, 41, 42, 43, 44, 45, 47 i 48 – Vrijednosni papiri i drugi financijski instrumenti

69. Na računima skupina 40, 41, 42, 43, 44, 45, 47 i 48 iskazuju se plasmani kreditne institucije u vrijednosne papire i druge financijske instrumente koji su nominirani u kunama.

70. Ovisno o tome u koji je portfelj kreditna institucija klasificirala određeni instrument u skladu s MSFI-jem 9 – Financijski instrumenti i u svojim poslovnim politikama, primjenjuju se sljedeće skupine računa:

– skupina 40 – financijska imovina koja se drži radi trgovanja, nominirana u kunama, bez valutne klauzule

– skupina 41 – financijska imovina koja se drži radi trgovanja, nominirana u kunama, s valutnom klauzulom

– skupina 42 – financijska imovina koja se vrednuje kroz ostalu sveobuhvatnu dobit, nominirana u kunama, bez valutne klauzule

– skupina 43 – financijska imovina koja se vrednuje kroz ostalu sveobuhvatnu dobit, nominirana u kunama, s valutnom klauzulom

– skupina 44 – financijska imovina koja se vodi po amortiziranom trošku, nominirana u kunama, bez valutne klauzule

– skupina 45 – financijska imovina koja se vodi po amortiziranom trošku, nominirana u kunama, s valutnom klauzulom

– skupina 470 – financijska imovina koja se vrednuje po fer vrijednosti kroz račun dobiti i gubitka i kojom se aktivno ne trguje, nominirana u kunama, bez valutne klauzule

– skupina 471 – financijska imovina koja se obvezno vrednuje po fer vrijednosti kroz račun dobiti i gubitka, nominirana u kunama, bez valutne klauzule

– skupina 480 – financijska imovina koja se vrednuje po fer vrijednosti kroz račun dobiti i gubitka i kojom se aktivno ne trguje, nominirana u kunama, s valutnom klauzulom

– skupina 481 – financijska imovina koja se obvezno vrednuje po fer vrijednosti kroz račun dobiti i gubitka, nominirana u kunama, s valutnom klauzulom.

71. Račune za iskazivanje navedenih financijskih instrumenata kreditna institucija može rasporediti po sektorskoj pripadnosti izdavatelja instrumenta, po vrstama instrumenata (vlasnički ili dužnički vrijednosni papiri) te po analitičkoj vrsti iznosa (nominalni iznos, premija, diskont, dospjeli iznos, ispravak vrijednosti te fer vrijednost).

Skupina 49 – Izvedena financijska imovina u kunama (fer vrijednost izvedenica)

72. Funkcija ove skupine računa objašnjena je zajedno s računima skupine 94 i 95 (ugovorena vrijednost izvedenih financijskih instrumenata).

Razred 5 – Dani krediti, depoziti i financijski leasing u kunama i u kunama s valutnom klauzulom

73. Na pojedinim skupinama računa ovog razreda iskazuju se plasmani kreditne institucije u kredite, depozite i financijski leasing u kunama ili s valutnom klauzulom. Ovu skupinu računa kreditna institucija može, u skladu sa svojim potrebama, detaljnije raščlaniti po vrsti portfelja financijske imovine po kojoj se ti plasmani vode u skladu s MSFI-jem 9 – Financijski instrumenti, po sektoru dužnika, po ugovorenim rokovima dospijeća i drugim obilježjima (predujmovi, dospjeli krediti odnosno depoziti, iskorišteni okvirni krediti, ispravak vrijednosti odnosno, ako je primjenjivo, fer vrijednost).

74. I u ovoj se skupini računa primjenjuje načelo u vezi s knjigovodstvenim evidentiranjem plasmana u faktoring i forfajting, opisano u točki 50. ove Upute.

Skupine 50 i 51 – Dani krediti

75. Na računima skupina 50 i 51 iskazuju se dani krediti fizičkim i pravnim osobama, i to:

– skupina 50 – krediti u kunama

– skupina 51 – krediti u kunama s valutnom klauzulom (dvosmjerna i jednosmjerna valutna klauzula).

76. Kreditna institucija može, u skladu sa svojim potrebama, detaljnije raščlaniti kredite po vrsti portfelja financijske imovine po kojoj se krediti vode u skladu s MSFI-jem 9 – Financijski instrumenti, po kriteriju sektorske pripadnosti korisnika kredita, po ugovorenim rokovima dospijeća i po drugim obilježjima (predujmovi, dospjeli krediti, iskorišteni okvirni krediti, ispravak vrijednosti odnosno, ako je primjenjivo, fer vrijednost).

Skupine 52 i 53 – Dani depoziti

77. Na računima skupina 52 i 53 iskazuju se depoziti kod financijskih institucija, i to:

– skupina 52 – depoziti u kunama (uključuje i depozite na osnovi izdvajanja obvezne pričuve i ostale depozite u kunama koje kreditne institucije drže kod Hrvatske narodne banke)

– skupina 53 – depoziti u kunama s valutnom klauzulom.

78. Kreditna institucija može, u skladu sa svojim potrebama, detaljnije raščlaniti depozite po vrsti portfelja financijske imovine po kojoj se depoziti vode u skladu s MSFI-jem 9 – Financijski instrumenti, po kriteriju sektorske pripadnosti primatelja depozita, po ugovorenim rokovima dospijeća i po drugim obilježjima (nedospjeli depoziti, dospjeli depoziti, ispravak vrijednosti odnosno, ako je primjenjivo, fer vrijednost).

Skupina 54 – Potraživanja za izvršena plaćanja po garancijama i drugim jamstvima u kunama i u kunama s valutnom klauzulom

79. Na računima skupine 54 iskazuju se potraživanja kreditne institucije od klijenata za plaćanja koja je institucija izvršila po garancijama i drugim oblicima jamstava u kunama, kada glavni dužnik (nalogodavac po garanciji) za kojeg je kreditna institucija izdala garanciju ne izvrši svoju obvezu.

80. Kreditna institucija može, u skladu sa svojim potrebama, detaljnije raščlaniti ove poslove po vrsti portfelja financijske imovine po kojoj se ta potraživanja vode u skladu s MSFI-jem 9 – Financijski instrumenti, po kriteriju sektorske pripadnosti dužnika i po analitičkoj vrsti iznosa (nedospjela potraživanja, dospjela potraživanja, ispravak vrijednosti).

Skupine 56 i 57 – Repo i prekonoćni krediti

81. Na računima skupina 56 i 57 iskazuju se krediti odobreni na podlozi vrijednosnih papira (blagajnički zapisi HNB-a, vrijednosni papiri RH i drugi utrživi vrijednosni papiri) i prekonoćni krediti unutar sektora financijskih institucija, i to:

– skupina 56 – krediti u kunama

– skupina 57 – krediti u kunama s valutnom klauzulom.

82. Kreditna institucija može, u skladu sa svojim potrebama, detaljnije raščlaniti kredite po vrsti portfelja financijske imovine po kojoj se krediti vode u skladu s MSFI-jem 9 – Financijski instrumenti, po kriteriju sektorske pripadnosti korisnika kredita, po ugovorenim rokovima dospijeća i po drugim obilježjima (dospjeli krediti, ispravak vrijednosti odnosno, ako je primjenjivo, fer vrijednost).

Skupine 58 i 59 – Financijski leasing

83. Na računima skupina 58 i 59 iskazuju se potraživanja kreditne institucije s osnove financijskog leasinga, i to:

– skupina 58 – financijski leasing u kunama

– skupina 59 – financijski leasing u kunama s valutnom klauzulom.

84. Kreditna institucija može, u skladu sa svojim potrebama, detaljnije raščlaniti ova potraživanja po vrsti portfelja financijske imovine po kojoj se ta potraživanja vode u skladu s MSFI-jem 9 – Financijski instrumenti, po sektoru dužnika, po ugovorenim rokovima dospijeća i po drugim obilježjima (dospjela potraživanja, ispravak vrijednosti).

Razred 6 – Rashodi i prihodi te financijski rezultat poslovanja

85. Na pojedinim skupinama računa razreda 6 iskazuju se prihodi i rashodi koji se uključuju u račun dobiti i gubitka kreditne institucije određenog razdoblja te raspored financijskog rezultata poslovanja.

Skupina 60 – Kamatni troškovi

86. Na računima skupine 60 iskazuju se kamatni troškovi nastali tijekom obračunskog razdoblja.

87. Pod kamatnim troškovima podrazumijevaju se troškovi pasivne kamate i drugi troškovi, koji su izravno povezani s primljenim kreditima i depozitima i drugim instrumentima putem kojih kreditna institucija prikuplja izvore sredstava (podređeni instrumenti) te kojima osnovicu za obračun čine primljeni krediti i depoziti ili drugi instrumenti, bez obzira na to obavlja li se obračun jednokratno ili na vremenskoj osnovi. Osim navedenog, u kamatne troškove uključuju se i kamatni troškovi na izdane dužničke vrijednosne papire te kamatni troškovi na osnovi kamate koju kreditna institucija plaća u skladu s ugovorom o kamatnom swapu.

88. Na računima skupine 60 iskazuju se, na neto osnovi, i troškovi odnosno prihodi od tečajnih razlika koje se odnose na obveze na osnovi pasivne kamate u stranim valutama odnosno u kunama s valutnom klauzulom.

89. Kamatni troškovi mogu se raščlaniti prema sektorskoj pripadnosti klijenata čijim se sredstvima kreditna institucija koristi te prema vrsti instrumenata koji čine izvore sredstava.

Skupina 61 – Nekamatni troškovi na osnovi naknada i provizija

90. Na računima skupine 61 iskazuju se troškovi u obliku provizija ili naknada za bankovne usluge rezidenata odnosno nerezidenata, koje je kreditna institucija primila.

91. Na računima skupine 61 iskazuju se, na neto osnovi, i troškovi odnosno prihodi od tečajnih razlika što se odnose na obveze na osnovi provizija i naknada u stranim valutama odnosno u kunama s valutnom klauzulom.

Skupina 62 – Opći administrativni troškovi i amortizacija

92. Na računima skupine 62 iskazuju se opći administrativni troškovi te amortizacija materijalne i nematerijalne imovine.

Skupina 63 – Ostali troškovi i rezerviranja za obveze

93. Na računima skupine 63 iskazuju se ostali troškovi poslovanja i troškovi rezerviranja za obveze.

94. Kreditna institucija može, u skladu sa svojim potrebama, detaljnije razvrstati navedene troškove te se tako zasebno mogu iskazati sljedeći troškovi:

– troškovi rezerviranja za mirovine, otpremnine i ostale obveze prema zaposlenicima u skladu s MRS-om 19 – Primanja zaposlenih

– troškovi rezerviranja za troškove restrukturiranja u skladu s MRS-om 37 – Rezerviranja, nepredviđene obveze i nepredviđena imovina

– troškovi rezerviranja za sudske sporove u skladu s MRS-om 37 – Rezerviranja, nepredviđene obveze i nepredviđena imovina

– troškovi ostalih rezerviranja u skladu s MRS-om 37 – Rezerviranja, nepredviđene obveze i nepredviđena imovina

– troškovi na osnovi poreza, doprinosa, članarina i sličnih davanja koja se nadoknađuju iz prihoda (npr. naknada za općekorisne funkcije šuma ili doprinosi za turističku zajednicu itd.)

– troškovi premija za osiguranje štednih uloga i doprinosa u sanacijski fond

– ostali troškovi iz poslovnih aktivnosti kreditne institucije, koji nisu obuhvaćeni drugim računima razreda 6.

Skupina 64 – Ostali nekamatni prihodi i troškovi na neto osnovi

95. Na računima skupine 64 iskazuje se dobitak odnosno gubitak koji nastaje kao rezultat promjene tečajeva stranih valuta u kojima su nominirani imovina i obveze kreditne institucije te dobitak odnosno gubitak od financijskih instrumenata, kao i rezultat vrijednosnog usklađivanja plasmana i rezerviranja za gubitke povezane s izvanbilančnim potencijalnim obvezama.

96. Kreditna institucija može, u skladu sa svojim potrebama, detaljnije razvrstati efekte prema vrsti, pa se tako zasebno mogu iskazati sljedeći računi:

– neto tečajne razlike zbog svođenja pozicija u stranim valutama bilance na srednji tečaj HNB-a (uključujući i neto tečajne razlike po ispravcima vrijednosti)

– neto tečajne razlike zbog svođenja pozicija bilance s valutnom klauzulom na ugovoreni tečaj (uključujući i neto tečajne razlike po ispravcima vrijednosti)

– vrijednosno usklađivanje ulaganja u ovisne subjekte, pridružene subjekte i zajedničke pothvate, koji se vrednuju po metodi troška

– dobitak odnosno gubitak od financijskih instrumenata u skladu s MSFI-jem 9 – Financijski instrumenti

– dobitak odnosno gubitak od trgovanja stranim valutama, od trgovanja kunskom gotovinom ili od ugrađenih derivata (uključujući i jednosmjernu valutnu klauzulu)

– dobitak odnosno gubitak od transakcija zaštite (promjena fer vrijednosti zaštićenih stavki i instrumenta zaštite koji se odnosi na zaštićene stavke)

– troškovi vrijednosnog usklađivanja plasmana

– troškovi rezerviranja za gubitke na osnovi izvanbilančnih potencijalnih obveza.

Skupina 65 – Prihodi od vlasničkih ulaganja

97. Na računima skupine 65 iskazuju se prihodi od dionica (dividende) i poslovnih udjela koji se drže u skladu s MSFI-jem 9 – Financijski instrumenti, kao i prihodi od vlasničkih ulaganja u zajedničke pothvate, pridružene subjekte i ovisne subjekte koji se iskazuju po trošku.

Skupina 66 – Kamatni prihodi

98. Na računima u okviru skupine 66 iskazuju se kamatni prihodi obračunskog razdoblja.

99. Pod kamatnim prihodima podrazumijevaju se prihodi od aktivne kamate i drugi prihodi (provizije i naknade), koji su izravno povezani s odobrenim kreditima i drugim plasmanima, odnosno kojima osnovicu za obračun čine krediti i drugi plasmani, bez obzira na to obavlja li se obračun jednokratno ili na vremenskoj osnovi. Osim navedenog, kamatnim prihodom smatra se i kamata koju kreditna institucija naplaćuje u skladu s ugovorom o kamatnom swapu.

100. Na računima skupine 66 iskazuju se, na neto osnovi, i troškovi odnosno prihodi od tečajnih razlika što se odnose na potraživanja s osnove aktivne kamate u stranim valutama odnosno u kunama s valutnom klauzulom.

101. Kreditna institucija može kamatne prihode raščlaniti prema sektorskoj pripadnosti i vrsti instrumenata na koje se odnose te prema stupnju nadoknadivosti u skladu s MSFI-jem 9 – Financijski instrumenti.

Skupina 67 – Nekamatni prihodi od naknada i provizija

102. Na računima skupine 67 iskazuju se nekamatni prihodi od provizija ili naknada za bankovne usluge.

103. Pod nekamatnim prihodima podrazumijevaju se svi prihodi koje kreditna institucija ostvaruje pružanjem usluga svojim klijentima, korištenjem ljudskih i tehničkih resursa kreditne institucije, ali bez izravnog angažiranja novčanih sredstava (primjerice, provizije ili naknade za usluge platnog prometa, za izdavanje garancija ili za mandatne poslove).

104. Na računima skupine 67 iskazuju se, na neto osnovi, i troškovi odnosno prihodi od tečajnih razlika što se odnose na potraživanja na osnovi nekamatnih prihoda u stranim valutama odnosno u kunama s valutnom klauzulom.

Skupina 68 – Ostali prihodi

105. Na računima skupine 68 iskazuju se ostali prihodi iz poslovnih aktivnosti kreditne institucije, koji nisu obuhvaćeni drugim računima razreda 6.

Skupina 69 – Financijski rezultat poslovanja

106. Na računima skupine 69 iskazuju se:

– razlika prihoda i rashoda za obračunsko razdoblje

– tekući porez na dobit i, ako je primjenjivo, odgođeni porez te

– ostvarena dobit ili gubitak tekuće godine.

107. Kreditna institucija zasebno iskazuje dobit ili gubitak od poslovanja koje će se nastaviti te dobit ili gubitak od poslovanja koje se neće nastaviti.

Razred 7 – Obveze u stranim valutama

108. Na pojedinim skupinama računa ovog razreda iskazuju se obveze kreditne institucije u stranim valutama na osnovi transakcijskih i posebnih računa u stranim valutama, izdanih dužničkih vrijednosnih papira od strane kreditnih institucija, primljenih oročenih depozita i kredita u stranim valutama te izvedenih financijskih instrumenata.

Skupina 70 – Redovni računi u stranim valutama

109. Na računima skupine 70 vode se transakcijski računi i štedni ulozi po viđenju u stranim valutama, koji su izravno povezani s obavljanjem djelatnosti deponenta. Pritom se na računima ove skupine vode depoziti:

– domaćih pravnih osoba i državnih jedinica

– domaćih fizičkih osoba koje se bave gospodarskom djelatnošću (obrtnici, trgovci pojedinci i druge fizičke osobe koje samostalnim radom obavljaju djelatnost za koju su registrirane)

– stranih osoba.

110. Kreditna institucija može, u skladu sa svojim potrebama, detaljnije raščlaniti ove depozite po kriteriju sektorske pripadnosti deponenta ili, ako je primjenjivo, po portfelju u koji su klasificirani u skladu s MSFI-jem 9 – Financijski instrumenti.

Skupina 71 – Posebni računi pravnih osoba u stranim valutama, računi i štedni ulozi po viđenju stanovništva u stranim valutama

111. Na računima skupine 71 vode se:

– transakcijski računi i štedni ulozi po viđenju u stranim valutama osoba koje su navedene u skupini 70, ali koji nisu iskazani u računima skupine 70 (primjerice, privremeni odnosno ograničeni depoziti koji mogu biti po nalogu suda ili s drugom sličnom svrhom preneseni s transakcijskih računa, ili primljena sredstva na osnovi ugovora o obavljanju mandatnih poslova)

– transakcijski računi i štedni ulozi po viđenju stanovništva u stranim valutama.

112. Kreditna institucija može, u skladu sa svojim potrebama, detaljnije raščlaniti ove depozite po kriteriju sektorske pripadnosti deponenta ili, ako je primjenjivo, po portfelju u koji su klasificirane u skladu s MSFI-jem 9 – Financijski instrumenti.

Skupina 72 – Obveze po izdanim vrijednosnim papirima u stranim valutama

113. Na računima skupine 72 iskazuju se obveze na osnovi dužničkih vrijednosnih papira koje je izdala kreditna institucija, a koji su nominirani u stranim valutama.

114. Kreditna institucija može, u skladu sa svojim potrebama, račune ove skupine raščlaniti prema portfelju u koji su klasificirane u skladu s MSFI-jem 9 – Financijski instrumenti i prema vrsti instrumenta (instrumenti tržišta novca, obveznice i drugi dugoročni dužnički instrumenti).

Skupina 73 – Primljeni oročeni depoziti u stranim valutama

115. Na računima skupine 73 iskazuju se obveze kreditne institucije na osnovi primljenih oročenih depozita i depozita s otkaznim rokom u stranim valutama, uključujući i depozite stanovništva u stranim valutama na osnovi stare devizne štednje (javni dug).

116. Kreditna institucija može, u skladu sa svojim potrebama, račune ove skupine raščlaniti prema sektorskoj pripadnosti deponenata, prema ugovorenim (izvornim) rokovima dospijeća i, ako je primjenjivo, prema portfelju u koji su klasificirane u skladu s MSFI-jem 9 – Financijski instrumenti.

Skupina 74 – Primljeni krediti u stranim valutama

117. Na računima skupine 74 iskazuju se obveze kreditne institucije na osnovi primljenih kredita u stranim valutama.

118. Kreditna institucija može, u skladu sa svojim potrebama, račune ove skupine raščlaniti prema sektorskoj pripadnosti kreditora, prema ugovorenim (izvornim) rokovima dospijeća i, ako je primjenjivo, prema portfelju u koji su klasificirane u skladu s MSFI-jem 9 – Financijski instrumenti.

Skupina 77 – Financijske obveze u stranim valutama koje se drže radi trgovanja

119. Na računima ove skupine iskazuju se obveze nominirane u stranim valutama koje se drže radi trgovanja, u skladu s MSFI-jem 9 – Financijski instrumenti.

Skupina 79 – Izvedene financijske obveze u stranim valutama (fer vrijednost)

120. Funkcija ove skupine računa objašnjena je zajedno s računima skupine 94 i 95 (ugovorena vrijednost izvedenih financijskih instrumenata).

Razred 8 – Obveze u kunama

121. Na pojedinim skupinama računa ovog razreda iskazuju se obveze kreditne institucije u kunama na osnovi primljenih depozita i kredita, izdanih dužničkih vrijednosnih papira te obveze proizašle iz izvedenih financijskih instrumenata.

Skupina 80 – Transakcijski računi u kunama

122. Na računima skupine 80 iskazuju se sredstva po viđenju u kunama koja se nalaze na transakcijskim računima domaćih i stranih pravnih osoba, državnih jedinica i fizičkih osoba koji se vode kod kreditne institucije.

123. Kreditna institucija može, u skladu sa svojim potrebama, detaljnije raščlaniti ove depozite po kriteriju sektorske pripadnosti deponenta ili, ako je primjenjivo, po portfelju u koji su klasificirani u skladu s MSFI-jem 9 – Financijski instrumenti.

Skupina 81 – Štedni depoziti po viđenju i ostali privremeni (ograničeni) depoziti u kunama

124. Na računima skupine 81 iskazuju se primljeni depoziti pravnih i fizičkih osoba u kunama koji nemaju unaprijed utvrđen rok dospijeća ili otkazni rok, tj. depoziti po viđenju koji imaju štedni karakter i koji nisu u funkciji tekućega platnog prometa. Osim toga, iskazuju se i privremeni odnosno ograničeni depoziti koji mogu biti po nalogu suda ili s drugom sličnom svrhom preneseni s transakcijskih računa te primljena sredstva na osnovi ugovora o obavljanju mandatnih poslova u kunama.

125. Kreditna institucija može, u skladu sa svojim potrebama, detaljnije raščlaniti ove depozite po kriteriju sektorske pripadnosti deponenta ili, ako je primjenjivo, po portfelju u koji su klasificirani u skladu s MSFI-jem 9 – Financijski instrumenti.

Skupina 82 – Izdani dužnički vrijednosni papiri u kunama

126. Na računima u okviru skupine 82 iskazuju se obveze na osnovi izdanih vlastitih dužničkih vrijednosnih papira, osim podređenih instrumenata koje kreditna institucija izdaje u svrhu prikupljanja dopunskoga kapitala, koji se vode na računima skupine 91.

127. Kreditna institucija može, u skladu sa svojim potrebama, detaljnije raščlaniti ove vrijednosne papire po vrsti (instrumenti tržišta novca, obveznice i drugi dugoročni dužnički instrumenti) ili, ako je primjenjivo, po portfelju u koji su klasificirani u skladu s MSFI-jem 9 – Financijski instrumenti.

Skupina 83 – Primljeni oročeni depoziti u kunama

128. Na računima skupine 83 iskazuju se obveze kreditne institucije na osnovi primljenih oročenih kunskih depozita i depozita s otkaznim rokom u kunama.

129. Kreditna institucija može, u skladu sa svojim potrebama, račune ove skupine detaljnije raščlaniti prema sektorskoj pripadnosti deponenata, prema ugovorenim (izvornim) rokovima dospijeća ili, ako je primjenjivo, prema portfelju u koji su klasificirani u skladu s MSFI-jem 9 – Financijski instrumenti.

Skupina 84 – Primljeni krediti u kunama

130. Na računima skupine 84 iskazuju se obveze kreditne institucije na osnovi primljenih kredita u kunama.

131. Kreditna institucija može, u skladu sa svojim potrebama, račune ove skupine detaljnije raščlaniti prema sektorskoj pripadnosti kreditora, prema ugovorenim (izvornim) rokovima dospijeća ili, ako je primjenjivo, prema portfelju u koji su klasificirani u skladu s MSFI-jem 9 – Financijski instrumenti.

Skupina 85 – Primljeni depoziti u kunama s valutnom klauzulom

132. Na računima skupine 85 iskazuju se primljeni depoziti u kunama s ugovorenom valutnom klauzulom (dvosmjernom i jednosmjernom).

133. Kreditna institucija može, u skladu sa svojim potrebama, račune ove skupine detaljnije raščlaniti prema sektorskoj pripadnosti deponenata, prema ugovorenim (izvornim) rokovima dospijeća ili, ako je primjenjivo, prema portfelju u koji su klasificirani u skladu s MSFI-jem 9 – Financijski instrumenti.

Skupina 86 – Primljeni krediti u kunama s valutnom klauzulom

134. Na računima skupine 86 iskazuju se primljeni krediti u kunama s valutnom klauzulom.

135. Kreditna institucija može, u skladu sa svojim potrebama, račune ove skupine detaljnije raščlaniti prema sektorskoj pripadnosti kreditora, prema ugovorenim (izvornim) rokovima dospijeća ili, ako je primjenjivo, prema portfelju u koji su klasificirani u skladu s MSFI-jem 9 – Financijski instrumenti.

Skupina 87 – Financijske obveze u kunama koje se drže radi trgovanja

136. Na računima ove skupine iskazuju se obveze nominirane u kunama koje se drže radi trgovanja, u skladu s MSFI-jem 9 – Financijski instrumenti.

Skupina 88 – Obveze na osnovi financijskog leasinga u kunama

137. Na računima ove skupine iskazuju se obveze kreditne institucije nominirane u kunama ako umjesto kupnjom ili poslovnim najmom pribavlja nekretnine i opremu putem financijskog leasinga.

Skupina 89 – Izvedene financijske obveze u kunama
 (fer vrijednost)

138. Funkcija ove skupine računa objašnjena je zajedno s računima skupine 94 i 95 (ugovorena vrijednost izvedenih financijskih instrumenata).

Razred 9 – Kapital i izvanbilančni zapisi

139. Na pojedinim skupinama računa ovog razreda iskazuju se kapital i rezerve kreditne institucije (osnovni kapital i dopunski kapital) i izvanbilančne stavke.

Skupina 90 – Temeljni kapital i rezerve (osnovni kapital)

140. Na računima skupine 90 iskazuje se temeljni kapital koji su uplatili dioničari kreditne institucije u svrhu stjecanja redovnih ili povlaštenih dionica, koje se, u skladu s bonitetnom regulativom, uključuju u izračun osnovnoga kapitala kreditne institucije. Osim toga, na ovim se računima iskazuju dobit ili gubitak tekuće godine (na kraju godine), zadržana dobit, rezerve, ostala sveobuhvatna dobit, vlastite dionice, odgođeni porez (na osnovi transakcija i poslovnih događaja priznatih izravno u kapitalu) i drugi elementi bilančnoga kapitala.

141. Kreditna institucija može, u skladu sa svojim potrebama, detaljnije razvrstati ostale dijelove kapitala.

Skupine 91, 92 i 93 – Dopunski kapital

142. Na računima skupina 91, 92 i 93 iskazuju se obveze kreditne institucije na osnovi podređenih instrumenata i drugih stavki, koji se, u skladu s bonitetnom regulativom, uključuju u izračun dopunskoga kapitala kreditne institucije, i to:

– skupina 91 – instrumenti u kunama

– skupina 92 – instrumenti u kunama s valutnom klauzulom

– skupina 93 – instrumenti u stranim valutama.

143. Kreditna institucija na ovim računima iskazuje ukupnu vrijednost instrumenata dopunskoga kapitala, neovisno o iznosu koji se, u skladu s bonitetnom regulativom, može uključiti u izračun regulatornoga kapitala.

144. Kreditna institucija može, u skladu sa svojim potrebama, račune ove skupine detaljnije razvrstati prema sektorskoj pripadnosti vlasnika instrumenta dopunskoga kapitala i prema vrstama instrumenata.

Skupine 94 i 95 – Ugovorena vrijednost (engl. notional amount) izvedenih financijskih instrumenata

145. Na računima skupina 94 i 95 iskazuju se izvedeni financijski instrumenti, bez obzira na to je li riječ o instrumentima koji se drže radi trgovanja, ugrađenim derivatima ili onima koji se upotrebljavaju kao instrument zaštite, te bez obzira na valutu u kojoj je izražena odnosna varijabla izvedenih financijskih instrumenata.

146. Na računima skupine 94 iskazuje se ugovorena vrijednost (engl. notional amount) izvedenih financijskih instrumenata s obilježjem aktive. Protustavka ovim računima, primjenom načela dvojnoga knjigovodstva, jest račun u sklopu skupine 95, koji kreditna institucija samostalno odredi. Ugovorena vrijednost izvedenih financijskih instrumenata s obilježjem pasive iskazuje se na računima skupine 95. Protustavka tim računima, primjenom načela dvojnoga knjigovodstva, jest račun u sklopu skupine 94, koji kreditna institucija samostalno odredi.

147. Promjena fer vrijednosti izvedenih financijskih instrumenata koji su iskazani na računima izvanbilančne evidencije generira izvedenu financijsku imovinu (računi skupine 39 i 49) ili izvedene financijske obveze (računi skupine 79 i 89).

148. Kreditna institucija može, u skladu sa svojim potrebama, račune ove skupine detaljnije razvrstati prema vrsti izvedenih financijskih instrumenata ili prema odnosnoj varijabli.

Skupine 96, 97, 98 i 99 – Klasične izvanbilančne stavke

149. Na računima skupina 96, 97, 98 i 99 iskazuju se klasične izvanbilančne stavke, i to:

– skupina 96 – aktivni izvanbilančni zapisi i protustavke za pasivne zapise u skupinama 97, 98 i 99 (primjerice primljene tuđe garancije, primljeni vrijednosni papiri i drugi instrumenti osiguranja naplate potraživanja, otpisana potraživanja, primljeni okvirni krediti)

– skupine 97 i 98 – izvanbilančne potencijalne obveze na osnovi kojih je kreditna institucija izložena kreditnom riziku (izdane garancije i preuzeta jamstva, otvoreni nepokriveni akreditivi, neopozive obveze po odobrenim a neiskorištenim kreditima i sl.) u kunama odnosno u stranoj valuti te

– skupina 99 – ostali računi izvanbilančne evidencije koji služe za evidentiranje neutralnih izvanbilančnih aktivnosti kreditne institucije i kao protustavka računima 96.

150. Kreditna institucija može, u skladu sa svojim potrebama, račune skupina 97 i 98 detaljnije razvrstati prema sektorskoj pripadnosti nalogodavca po izvanbilančnoj stavci (klijenta za čiji je račun kreditna institucija preuzela određenu obvezu) i po vrstama izvanbilančnih stavki.

151. Stanja računa aktivnih i pasivnih izvanbilančnih stavki, u računovodstvu kreditne institucije kao cjeline, moraju biti uravnotežena.